
	[bookmark: nev]KOVÁCS KLAUDIA
Turizmus - Vendéglátás
BA, 7. félév
Budapesti Kommunikációs és Üzleti Főiskola
Heller Farkas Turisztikai és Gazdasági Kar
	






Témavezető:
	Korcsmárosné Dr. Bassa Lia
főiskolai docens, BKF HFF




Underwater Cultural Heritage - Víz alatti Kulturális Örökségek

Habár a tengereknek és óceánoknak mindig nagy jelentőségük volt az emberiség életében, vizeink gazdagságát gyakran alábecsüljük. Miközben a felszíni örökségek rengeteg információt árulnak el történelmünkről, óceánjainknak még mindig vannak számunkra titkai. Ezer és ezer hajóroncs, egész városok vesztek el a kék világban, melyeket évszázadokon, gyakran évezredeken keresztül érintetlen állapotban őriztek meg a habok. Modern világunkban a búvárkodás technikai fejlődése lehetővé tette mindenki számára ezeknek a kincseknek az elérhetőségét, ezzel növelve és egyben veszélyeztetve értéküket. Jelentőségük hangsúlyozása és védelmük megerősítése céljából, 2001-ben, az UNESCO létrehozott egy egyezményt, amelyet mára 45 állam fogadott el és működik vele együtt.
Szakdolgozatom célja bemutatni a búvárkodás fejlődését, az egyezmény történetét, céljait, és működését, valamint azokat a tényezőket, amik ezen örökségeket fenyegetik, továbbá teszek megoldási javaslatokat a veszélyek elkerülése, vagy csökkentése érdekében.
Kutatásom legfontosabb része a víz alatti kulturális örökségek hatásának vizsgálata a turizmus ágazatán belül kulturális és gazdasági szempontból, illetve kiemelni ezen látnivalók védelmének és megőrzésének fontosságát és jelentőségét.
Mindig is magával ragadott a víz alatti világ sokszínűsége, és érdeklődésem ez iránt a téma iránt egy PADI (Professional Association of Diving Instructors) búvártanfolyam elvégzése után csak fokozódott. Igazolt búvárként lehetőségem nyílt, hogy jobban megismerjem a búvárkodás történetét, mivoltát, a búvárközpontok működését és közelebb kerülhettem a víz alatti világ rejtelmeihez.
Témaválasztásomban az aktualitás is döntő szerepet játszott, hiszen 2014. március 21-én Magyarország is csatlakozott a víz alatti kulturális örökségek védelméről szóló UNESCO Egyezményhez.
Az információk összegyűjtésének érdekében öt interjút készítettem, egyet magával az UNESCO-val, egyet Tóth J. Attilával, az egyetlen magyar búvárrégésszel, egyet a Centro Sub Campi Flegrei búvárközponttal, egyet Kollár K. Attilával, az egyetlen víz alatti Búvárkiállítás megalkotójával, valamint egyet Lengyel Lászlóval, a magyar Búvármúzeum egyik szervezőjével.
Az eredmények bebizonyították, hogy a fenntartható fejlődés érdekében a társadalom megfelelő tudatosságával ezen örökségek megóvhatók és nagyban hozzájárulhatnak a teljes turizmus ágazat bevételéhez magas profitot eredményezve.
 



